
Előterjesztést készítette: Tóth Krisztina jegyző és Kántor Erzsébet testületi üi.

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. szeptember 15-én tartandó munkaterv szerinti ülésére

1. napirendhez

Tárgy: Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2011. (VIII. 18.) ÖKT határozati javaslat

Sülysáp Nagyközség Önkormányzatának Képviselő-testülete 
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal
2./ a 86/2011. (V. 12.) ÖKT határozatának végrehajtási határidejét 2012. április 30-ra módosítja,
3./ 114/2011. (VI. 9.) ÖKT határozatának végrehajtási határidejét 2011. október 31-re módosítja.
Határidő: azonnal

Felelős: polgármester

Sülysáp, 2011. szeptember 6.


Horinka László s.k.


polgármester
Láttam!

Sülysáp, 2011. szeptember .

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2011. augusztus 18-ai ülése óta 7 képviselő-testületi döntés végrehajtási határideje járt le, közülük 2 visszavonásra került, 4 végrehajtása megtörtént, 1 végrehajtásával kapcsolatosan pedig a határidő meghosszabbítását javasoljuk, az alábbi részletezésben:

	Határozat száma
	Határozat kelte
	Döntés
	Határidő
	Állapot

	27/2011
	2011-02-10
	Gyermekorvosi rendelő és szolgálati lakás fűtéskorszerűsítése
	2011-08-31
	Módosítva a 76/2011.(V.12.) ÖKT. számú határozattal

	76/2011
	2011-05-12
	Gyermekorvosi rendelő és szolgálati lakás fűtéskorszerűsítése
	2011-08-31
	Visszavonva a 129/2011. (VIII.18.) ÖKT számú határozattal

	99/2011
	2011-06-09
	2011/2012-es nevelési, illetve tanévben induló óvodai és iskolai csoportok számának, létszámainak meghatározása
	2011-09-01
	végrehajtva

	100/2011
	2011-06-09
	2011/2012-es nevelési, illetve tanévben induló óvodai és iskolai csoportok számának, létszámainak meghatározása
	2011-09-01
	végrehajtva

	101/2011
	2011-06-09
	2011/2012-es nevelési, illetve tanévben induló óvodai és iskolai csoportok számának, létszámainak meghatározása
	2011-09-01
	végrehajtva

	112/2011
	2011-06-09
	Önkormányzati intézmények villamos-biztonságtechnikai felülvizsgálata
	2011-08-31
	végrehajtva

	114/2011
	2011-06-09
	Szív utca ivóvíz-hálózatának bővítése
	2011-08-31
	folyamatban, határidő-hosszabbítás szükséges


A 114/2011. (VI. 9.) ÖKT határozatával a Képviselő-testület döntött a Szív utcai ivóvízhálózat bővítéséről. Sajnálatos módon a kapcsolódó telekalakítás a MÁV és a közlekedési szakhatóság nehézkessége miatt lassabban halad a várnál, ezért a munkálatok még nem kezdődhettek meg. Kérjük a végrehajtási határidő 2011. október 31-re történő meghosszabbítását. 

Továbbá a 86/2011. (V. 12.) ÖKT határozatában a Képviselő-testület döntött arról, hogy a Polgármesteri Hivatal melletti területrész közparkként kerüljön megnyitásra a lakosság számára. Mint már korábban arról tájékoztattuk a tisztelt Képviselő-testületet, az Összefogás Sülysápért Egyesület közreműködésével időközben sikerült pályázatot benyújtanunk a terület parkká alakítására, melynek első fordulóján a napokban jutottunk túl, sikeresen, ám végleges döntés sajnos csak 2012 kora tavaszán várható. Ily módon – bár a határozat legutóbb megállapított 2011. szeptember 30-ai határideje még nem járt le – szükséges a végrehajtási határidő ismételt meghosszabbítása, javaslatunk szerint 2012. április 30-ra.
II. Tájékoztató az előző ülés óta történt fontosabb eseményekről
A 2011. augusztus 18-ai képviselő-testületi ülés óta a következő fontosabb események történtek:

· Több tárgyalási fordulót követően (aug. 16., aug. 25., aug. 31.) megszületett a megállapodás a K&H Bank Zrt., valamint a Volksbank Magyarország Zrt. és Önkormányzatunk között az általunk kibocsátott kötvények vonatkozásában. 

· Augusztus 18-án megbeszélést folytattunk Murányi Gáborné illetve Murányi Norberttel a Szent István tér 17. szám alatti önkormányzati ingatlan használatával kapcsolatban, mivel a gyermekorvosi rendelő melletti, mintegy 5-6 m-es terület, valamint a gyermekorvosi rendelő mögött található 5-6 m-es bejárat, valamint a gyermekorvosi rendelő telke mögötti mintegy 4-500 m2-nyi önkormányzat tulajdonában lévő területet a szomszédos társasház lakói évek óta használják. A terület használatához Murányi Norbert továbbiakban is ragaszkodik, ezért a Képviselő-testület állásfoglalását kéri a terület bérletével, illetve megvásárlásával kapcsolatban. 

· Augusztus 19-én Erdélyből, és Városfalváról vendégek jártak nálunk és a kialakítandó testvér-települési kapcsolat jegyében augusztus 22-ig tartózkodtak településünkön. Részt vettem az augusztus 20-ai rendezvényünkön, meglátogatták a Parlamentet, Terror Háza Múzeumot, a Gödöllői Királyi Kastélyt, de megnézték településünk néhány épületét, intézményét is a négy nap során. 

· Augusztus 25-én a Faluszolga Kft. vezetőivel a VÍZMŰ-vel kapcsolatos problémákat tekintettük át. Statikai vizsgálatra van szükség a víztározó egyik medencéjénél, erre a vizsgálatra valószínűleg szeptember második felében kerül sor, amikor a tározó tisztítása miatt a medence leürítésre kerül. A V-VI. kútcsoport egyik szivattyúja tönkrement, javíthatatlan, ezért új szivattyút kell vásárolni, és célszerű a korábban a III-IV: kút felújítása során alkalmazott frekvenciaváltós szivattyút beépíteni, mivel ezeknél a szivattyúknál nincs az indítás során hirtelen lökésszerű terhelés, hanem fokozatosan emelkedik a szivattyú fordulatszáma, így egyenletesebb terhelést kap a hálózat, ezáltal kevesebb gerinchálózati törés várható, amit alátámaszt az is, hogy a III-IV: kútcsoportnál már beépített szivattyú környezetében az utóbbi 1-2 évben kimutathatóan kevesebb gerinctörés volt. Igaz, hogy ez a megoldás mintegy 1 millió forinttal drágább, azonban figyelembe véve a gerinctörések javítási költségét (150-200 eFt/db) ez a plusz beruházási költség 1-2 év alatt megtérül. Szó volt még a vízdíj kintlévőségekről is, amellyel kapcsolatban intézkedéseket sürgettem, és heti jelentést kértem a vezetéstől. Ezzel kapcsolatban elmondhatom, hogy augusztus végén a Faluszolga Kft. 178 db felszólítást küldött ki 10,7 mFt értékben, melyből szeptember 6. napjáig 1,3 mFt került befizetésre, és több részletfizetési megállapodás is született.  A 178 db felszólítást azok kapták, akiknek 30 eFt-nál nagyobb tartozásuk van a VÍZMŰ felé.

· Augusztus 31-én ülést tartott a Tápió-menti Települések Csatornamű Vízgazdálkodási Társulatának Intéző Bizottsága. Az ülésen a víziközmű társulatot érintő kérdések kerültek napirendre úgy, mint a földhivatali ingatlannyilvántartás beszerzésével kapcsolatos lépések, az érdekeltségi hozzájárulás kivetésével kapcsolatos teendők, stb. 

· Szeptember 1-jén általános iskoláinkban megkezdődött az új tanév. Idén első alkalommal úgy próbáltuk a tanévnyitó ünnepségeket szervezni, hogy minden helyszínen jelen tudjak lenni, így félórás váltással 8-kor, fél 9-kor, illetve 9-kor kezdődtek a tanévnyitó ünnepségek. 

· Szeptember 1-jén a Tápió-menti Területfejlesztési Társulás Közbeszerzési Bizottsága tartott ülést, melyen a megindítandó közbeszerzési eljárások jelentették a legfontosabb témát. Sajnos a közbeszerzési eljárásokat még nem tudtuk megindítani, mivel a többkörös minőségbiztosítási eljárások (NFÜ és a Minisztérium Fejlesztési Igazgatósága) még nem értek véget, így egyre kevesebb a remény arra, hogy 2011-ben szerződéssel rendelkezzünk a kivitelezési munkákra, valamint műszaki ellenőri tevékenységre. 

· Szeptember 5-én Katus Norberttel és Tarnavölgyi Lászlóval a Strázsa-Felső-Tápió Leader Csoport vezetőjénél, Vékony Ferencnél jártunk. A megbeszélésen 4-5 pályázati elképzelésről egyeztettünk, elképzeléseink jó fogadtatásra találtak, de tudni kell, hogy nem helyben, hanem a Vidékfejlesztési Minisztérium döntenek a pályázatokról. 

Sülysáp, 2011. szeptember 8.

Horinka László s.k.


polgármester

